作者:楊澤民
標題:大酺
內容:漸雨回春，風清夏，垂柳涼生芳屋。餘花猶滿地，引蜂遊蝶戲，慢飛輕觸。院宇深沈，簾櫳寂靜，蒼玉時敲疏竹。雕樑新來燕，恣呢喃不住，似曾相熟。但雙去並來，漫縈幽恨，枕單衾獨。仙郎去又速。料今在、何許停雙轂。任夢想、頻登臺榭，遍倚闌干，水雲千里空流目。縱遇雙魚客，難盡寫、別來心曲。媚容幸傾城國。今日何事，還又難分麰菽。寸心天上可燭。